b"\n_START_ARTICLE_\nGelson Fernandes\n_START_SECTION_\nSeurajoukkueura\n_START_PARAGRAPH_\nFernandes aloitti ammattilaisuransa Sionin riveiss\xc3\xa4 vuonna 2004. H\xc3\xa4n pelasi seurassa kaksi kautta toiseksi korkeimmalla sarjatasolla Challenge Leaguessa ja kauden 2006\xe2\x80\x932007 Sveitsin superliigassa. H\xc3\xa4n voitti Sveitsin cupin 2006. H\xc3\xa4n pelasi Sionissa nelj\xc3\xa4 ottelua UEFA Cupissa (karsintapelit mukaan lukien). H\xc3\xa4n siirtyi Englannin Valioliigan Manchester Cityyn vuonna 2007. H\xc3\xa4n pelasi Cityss\xc3\xa4 kahden kauden aikana 43 valioliigaottelua, joissa teki kolme maalia, sek\xc3\xa4 kahdeksan UEFA Cupin ottelua._NEWLINE_Fernandes siirtyi Saint-\xc3\x89tienneen kes\xc3\xa4ll\xc3\xa4 2009, ja pelasi 33 Ranskan p\xc3\xa4\xc3\xa4sarjan ottelua kaudella 2009\xe2\x80\x932010. Seuraavan kauden h\xc3\xa4n oli lainalla italialaisessa Chievo Veronassa, jossa teki kaksi maalia pelaamissaan 29 Serie A -ottelussa. Syyskauden 2011 h\xc3\xa4n pelasi lainalla Englannin mestaruussarjan Leicesteriss\xc3\xa4 (15 ottelua, yksi maali) ja kev\xc3\xa4\xc3\xa4n 2012 Serie A:n Udinesessa (16 ottelua, yksi maali). _NEWLINE_Fernandes siirtyi Portugalin superliigan Sportingiin kes\xc3\xa4ll\xc3\xa4 2012. H\xc3\xa4n pelasi seurassa vain kuusi Portugalin p\xc3\xa4\xc3\xa4sarjaottelua ja yht\xc3\xa4 monta Eurooppa-liigan ottelua. Kev\xc3\xa4tkauden 2013 h\xc3\xa4n oli lainalla Sionissa pelaten 14 Sveitsin superliigan ottelua. H\xc3\xa4n siirtyi saksalaiseen SC Freiburgiin kes\xc3\xa4ll\xc3\xa4 2013 ja pelasi seuraavalla kaudella 30 bundesliigaottelua, joissa teki yhden maalin, ja viisi Eurooppa-liigan ottelua. Kes\xc3\xa4ll\xc3\xa4 2014 h\xc3\xa4n siirtyi Stade Rennais'iin. Seuraavien kahden kauden aikana h\xc3\xa4n pelasi seurassa yhteens\xc3\xa4 66 Ranskan p\xc3\xa4\xc3\xa4sarjaottelua, joissa teki yhden maalin.\n_START_SECTION_\nMaajoukkueura\n_START_PARAGRAPH_\nFernandes pelasi yhdeks\xc3\xa4n ottelua Sveitsin alle 21-vuotiaiden maajoukkueessa vuosina 2006\xe2\x80\x932007. Sveitsin maajoukkueessa h\xc3\xa4n debytoi maaottelussa Alankomaita elokuussa 2007. Ensimm\xc3\xa4isen maaottelumaalinsa h\xc3\xa4n teki MM-karsintaottelussa Moldovaa vastaan maaliskuussa 2009. _NEWLINE_Fernandes pelasi Sveitsin kaikki kolme ottelua EM-kilpailuissa 2008 sek\xc3\xa4 MM-kilpailuissa 2010, jossa teki Sveitsin 1\xe2\x80\x930-voittomaalin ottelussa Espanjaa vastaan. MM-kilpailuissa 2014 h\xc3\xa4n pelasi yhdess\xc3\xa4 ja EM-kilpailuissa 2016 kolmessa ottelussa. H\xc3\xa4n on pelannut yhteens\xc3\xa4 67 A-maaottelua ja tehnyt niiss\xc3\xa4 kaksi maalia."